Masha Shada Sat Sha Hkat Ai Nazino Zunlawng
By Gauri Shagawng
Mungkan labau hta byin lai wa sai shingyim hkrit hpa mabyin langai gaw Russia Mungdan na du hkra ladaw katsi dinglai ai Nazino zunglawng ngu ai shara kaw byin lai wa sai re, dai shara kaw masha marai (6,000) daram gaw malu masha n-nga mat nna asak lawt lam a matu masha shada sat sha hkat ra ai mabyin mateng langai nga lai wa sai re, ndai mabyin hpe Soviet prat hta shaning law law sha-ip makoi da ai raitim 2002 shaning hta ndai mabyin ka tang madun wa ai hpang Mungkan gaw “Nazino Affair” ngu ai mabyin hpe chye wa ai re.
1933 shaning kaw nna Soviet Union Munghpawm hpe Communist uphkang masa hte woiawn shangang shakang ai Joseph Stalin gaw Nambat (2) Mungkan majan ngut ai hpang Soviet Munghpawm hpe Mungkan ka-up lu ai madang de woi shadu lu ai sha n-ga katsi majan (Cool War) aten hta mung Communist masa hte Amerika Mungdan hpe ja ja shingdaw lai wa sai re, Communist uphkang masa shangang shakang ai aten Stalin gaw shi hpe ninghkap ai masha ni hpe sa numdun ladat hte rim zing, sat shamyit ai lam galaw ai majaw masha Wan (10) daram si sum mat ai re hpe chye lu ai.
Nambat (2) Mungkan majan garai ndu shi ai shaning (7) ning daram hta Stalin hte shi a masa hkan nang ai masha ni gaw “N-gying dan ai masha” ngu ai ni hpe Soviet Munghpawm kaw nna jasan jaseng kau na matu galaw wa sai re, dai masha ni gaw Dum nta nlu ai ni, Matsan masha ni hte lagaw lata nhkum daw hten ai masha ni re, dai lata san hkrum ai masha ni gaw n myit mada ai sha bawng masha tai mat ra nna Siberia Ginwang, Nazino ngu ai zunlawmg (ya aten Cannibal Island) de sa kau hkrum ai re.
Nazino zunlawng gaw kasti dinglai nna malu masha hpa n-nga, hkai lu hkai sha mung nmai ai sha n-ga dai shara kaw sunglang na arung arai hpa mung n tawn da ya ai re, Bawng masha ni hpe Nazino zunlawng de sa dat ai Stalin a yaw shada lam langai gaw dai zunlawng kaw Russia colony ginra hku masat masa galaw da mayu ai a majaw sha re hpe mung chye lu ai.
Bawng masha marai (6,000) daram hpe Nazino zunlawng de wa sa ai aten hkrunlawm kaw malu masha nlu lu nlu sha ai majaw masha marai (27) si sum mat ai re, zunlawng kaw shawng nnan du shang wa ai shana hta mung hkyen laru a majaw marai (300) daram bai si sum mat ai re, Bawng masha wa sa ai hpung ni gaw shu-lamu kap ai pawngmuk loi li sha ngam kau da ya ai majaw jahkring laman malu masha ma mat nna hkai nmai n tu ai shara kaw asak hkrung nga lu na matu Masha shada gyam sat sha hkat wa ai madang du mat ai re.
Malu masha ra kadawn nga ai masha ni gaw machyi makaw hkrum ai masha ni hpe shawng gyam sat nna hpya sha hpang wa ai re, zunlawng kaw shadu lu shadu sha arung arai hpa n-nga ai majaw lu wa ai masha shan hpe shadu shachyawng nna sha na nre, katsing kalang pya sha ai lam gaw tak nshut rai na sai, bawng masha nkau ni wawn shachyaw, hka hpungyawt nna hprawg shakut ai raitim asak lawt ai masha kadai nnga ai, nkau hka lup si mat ai lam, nkau gaw katsi dinglai nna hka kaw ge ja nna si mat ai re hpe chye lu ai.
Kade nna ai hpang Stalin gaw Nazino zunlawng de bawng masha marai (1,200) bai sa dat ai re, bawng masha nnan ni hkinggau du kabye shang wa ai hte mi shawng du nga ai masha ni yawng rim sat sha kau ma ai.
Ndai mabyin a majaw masha marai (4,000) daram si sum mat nna masha nkau sha asak bai lawt wa ai re, Soviet Asuya gaw ndai shiga hpe shaning (50-60) ning makoi magap da ai re, 2002 shaning hta ndai mabyin hte seng nna tara shang laika dip shapraw ai kaw nna she “Nazino Affair” a lam hpe Mungkan masha ni chye wa ai re.
kac_Latn ces_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn